SET พลิกปิดพุ่ง 11 จุดเหนือ 1,500 ลุ้นศบค. “คลายล็อกฯ” – ติดตามบจ.ประกาศงบฯ
SET พลิกปิดพุ่ง 11 จุดเหนือ 1,500 ลุ้นศบค. “คลายล็อกฯ” – ติดตามบจ.ประกาศงบฯ
26 ม.ค. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,512.83 จุด เพิ่มขึ้น 11.21 จุด (+0.75%) มูลค่าการซื้อขาย 87,825.28 ล้านบาท
10 หุ้นดันดัชนีวันนี้

ด้านนักวิเคราะห์ กล่าวว่า ตลาดหุ้นไทยวันนี้ปรับตัวขึ้นมาได้แข็งแกร่ง เช่นเดียวกับตลาดหุ้นยุโรปที่เทรดบ่ายนี้ต่างฟื้นตัวขึ้นมาจากวานนี้ ท่ามกลาง Sentiment นอกประเทศที่ไม่ดีมากนัก โดยตลาดหุ้นในภูมิภาคเอเชียส่วนใหญ่ติดลบกัน อาจจะมาจากที่จีนมีการดูดสภาพคล่องบางส่วนกลับไป หลังจากที่มองว่าราคาสินทรัพย์ปรับตัวขึ้นสูงกลัวจะเกิดฟองสบู่ แต่ทั้งนี้ยังต้องจับตาการประชุมธนาคารกลางสหรัฐ (เฟด) ที่มีขึ้นในวันที่ 26-27 ม.ค.นี้ จะส่งสัญญาณอย่างไรออกมาบ้าง อาจจะช่วยหักล้างความกังวลส่วนนี้ได้บ้าง
ส่วนตลาดบ้านเราหลังจากที่ได้เริ่มมีการเปิดจองซื้อหุ้น OR แล้วก็ทำให้ผ่อนคลายเรื่องการปรับพอร์ตการลงทุนเพื่อไปจองซื้อ หลังนักลงทุนบางส่วนได้เริ่มจองซื้อ OR ไปบ้างแล้ว ตลาดฯจึงน่าจะได้รับแรงซื้อกลับเข้ามาได้บ้าง
นอกจากนี้ แต่ละตลาดต่างก็มีปัจจัยเฉพาะตัวที่จะต้องติดตามในเรื่องการประกาศผลประกอบการของบริษัทจดทะเบียนของแต่ละตลาด ซึ่งตลาดบ้านเราก็ให้ติดตามการประกาศงบฯของ SCC, PTTEP, DTAC เป็นต้น และให้ติดตามการประชุมศูนย์บริหารสถานการณ์โควิด-19 (ศบค.) ชุดใหญ่ในวันศุกร์นี้ (29 ม.ค.) ว่าจะมีการผ่อนคลายมาตรการคุมเข้มการแพร่ระบาดโควิด-19 อย่างไรบ้าง
แนวโน้มการลงทุนในวันพรุ่งนี้ (27 ม.ค.) คาดตลาดฯคงจะแกว่งไซด์เวย์หลังยืนได้เหนือ 1,500 จุด พร้อมให้แนวรับ 1,490-1,500 จุด ส่วนแนวต้าน 1,515-1,520 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
EA มูลค่าการซื้อขาย 5,109.11 ล้านบาท ปิดที่ 68.75 บาท เพิ่มขึ้น 4.00 บาท
SCGP มูลค่าการซื้อขาย 4,312.69 ล้านบาท ปิดที่ 46.75 บาท ลดลง 2.25 บาท
KTC มูลค่าการซื้อขาย 2,967.11 ล้านบาท ปิดที่ 68.25 บาท เพิ่มขึ้น 4.25 บาท
KBANK มูลค่าการซื้อขาย 2,790.82 ล้านบาท ปิดที่ 127.50 บาท เพิ่มขึ้น 1.00 บาท
CBG มูลค่าการซื้อขาย 2,776.99 ล้านบาท ปิดที่ 144.50 บาท ลดลง 4.00 บาท